Sege glip in doodsnikke uit SA se greep | Netwerk24
Sege glip in doodsnikke uit SA se greep
Deur Johann de Jager 30 Julie 2021 18:57
Kanada se Gabriel Ho-Garcia het in die laaste minuut verhoed dat die Suid-Afrikaanse manshokkiespan Vrydag 'n agtereenvolgende sege in die groepfase behaal – iets wat hy nog nooit by die Olimpiese Spele kon regkry nie.
Die Proteas het 'n baie skraal kans gehad om die kwarteindronde in Tokio te haal, maar moes uiteindelik met 'n gelykopuitslag van 4-4 tevrede wees.
Bili Ntuli gee uiting aan sy frustrasie nadat Kanada reg aan die einde 'n gelykmaker behaal het. Foto: Getty Images
Dit was nietemin hulle beste vertoning tot nog toe in die groepfase by 'n Spele. Hul 16 doele was ook die meeste tot dusver by 'n Spele.
Dit is die einde van hul Spele, omdat daar nie vanjaar verdere uitspeelwedstryde is vir die spanne wat nie die kwarteindronde gehaal het nie.
Suid-Afrika, wat die swakste ranglysposisie onder die 12 deelnemers gehad het, kan ná dese verwag om 'n paar plekke op die wêreldranglys te klim.
Suid-Afrika het vroeg met 2-0 voorgeloop nadat Bili Ntuli, in die tweede minuut, en Nic Spooner, in die negende, doele uit gebroke spel aangeteken het.
Kanada se Mark Pearson, in sy laaste internasionale wedstryd, het dit kort voor die einde van die eerste kwart 1-2 na 'n strafhoek gemaak.
Albei spanne het vyf strafhoeke gehad.
Keegan Pereira het dit vroeg in die tweede kwart gelykop gemaak en die telling het tot rustyd 2-2 gebly.
Matt Guise-Brown het Suid-Afrika met sy derde doel in die toernooi – ná 'n strafhoek – weer laat voorloop, maar die Kanadese se Fin Boothroyd het dit voor die einde van die derde kwart 3-3 gemaak in die tydjie toe Spooner 'n groen kaart gewys is.
Sam Mvimbi het Suid-Afrika twee minute voor die eindfluitjie laat voorloop met 'n skitterende doel, waarna Ho-Garcia in die 59ste minuut hartverskeurend 'n dwarsaangee afgerond het om dit weer gelykop te maak.
• Die SA vroue het Vrydag met 1-4 vasgeval teen Duitsland in hul voorlaaste groepstryd.
Toni Marks het aan die einde 'n troosdoel vir die Suid-Afrikaners aangeteken.
Hulle speel Saterdag in hulle laaste groepwedstryd teen Indië, wat Vrydag teen Ierland sy eerste sege behaal het.